
S T A N O V I S K O
k návrhu na  uzavretie Mnohostranného dohovoru na zavedenie opatrení na zamedzenie narúšania základov dane a presunov ziskov súvisiacich s daňovými zmluvami


I.

            Návrh na uzavretie Mnohostranného dohovoru na zavedenie opatrení na zamedzenie narúšania základov dane a presunov ziskov súvisiacich s daňovými zmluvami predkladá na rokovanie vlády Slovenskej republiky minister financií Slovenskej republiky Peter Kažimír v novom znení.


II.

             Dohovor umožňuje efektívne a rýchlo implementovať vybrané opatrenia akčného plánu OECD v boji proti erózii daňového základu a presunu ziskov do vybraných zmlúv o zamedzení dvojitého zdanenia a zabránení daňovému úniku v odbore priamych daní bez toho, aby ich bolo potrebné individuálne meniť. Primárnym cieľom týchto opatrení je zamedziť umelému presúvaniu ziskov nadnárodnými skupinami za účelom znižovania daňových základov.  

III.

              Dohovor je multilaterálnou medzinárodnou zmluvou prezidentskej povahy. Je medzinárodnou hospodárskou zmluvou všeobecnej povahy a medzinárodnou zmluvou, ktorá zakladá práva alebo povinnosti fyzických osôb alebo právnických osôb a preto sa podľa  čl. 7 ods. 4 Ústavy SR pred jeho ratifikáciou vyžaduje súhlas Národnej rady Slovenskej republiky. Dohovor je zároveň medzinárodnou zmluvou, na ktorej vykonanie nie je potrebný zákon a ktorá bude mať podľa čl. 7 ods. 5 Ústavy SR prednosť pred zákonmi.

IV.

               Legislatívna rada vlády Slovenskej republiky prerokovala predložený návrh na svojom zasadnutí dňa 25. apríla 2017 a odporučila  návrh na uzavretie dohovoru upraviť podľa jej pripomienky a na rokovanie vlády Slovenskej republiky predložiť jeho nové znenie.



V.

    	Sekcia vládnej legislatívy Úradu vlády Slovenskej republiky konštatuje, že pripomienka legislatívnej rady bola do predloženého materiálu zapracovaná a odporúča vláde Slovenskej republiky s návrhom na uzavretie Mnohostranného dohovoru na zavedenie opatrení na zamedzenie narúšania základov dane a presunov ziskov súvisiacich s daňovými zmluvami vysloviť súhlas v predloženom znení.
 


V Bratislave  9. mája 2017







